धर्म-पालन और धर्मांधता के बीच अंतर न कर पाने वाले प्रायः यही भूल जाते हैं कि धर्मों ने हमें ठगा है। प्रेम कहकर घृणा थमा दी है। अहिंसा के नाम पर हिंसा का प्रसाद बाँट-बाँटकर हमें जो नहीं देना था वही दिया है। जब तक यह अंतर समझ में नहीं आएगा, धर्मान्धता भी धर्म के समानान्तर यात्रा करती रहेगी। इसी भेद की समझ के अभाव में धर्म के संबंध में समाज में व्याप्त रूढ़ियों पर किसी भी प्रकार की प्रतिकूल टिप्पणी करने वाले को भले ही वह कितना बड़ा धर्म पूजक क्यों न हो उसे एक राय से अधर्मी कहकर धर्म से निर्दयता पूर्वक बहिष्कृत करने का पवित्र धर्म(?) दुनिया भर के धर्म बड़ी मुस्तैदी से निभाते रहेंगे। इन्हीं धर्मों और इनके संरक्षकों और स्वार्थ साधकों ने धर्मों के भीतर भी भेद करके अलग-अलग तंबू गाड़ लिए हैं। कुछ नहीं तो हर धर्म के कम से कम दो धड़े तो हो ही गए हैं। इन धड़ों के सिद्धांत समान रहे पर व्याख्याएँ बदली-बदली हैं। सिद्धांत को बदलकर अपने अस्तित्त्व को संकट में डालने के बजाय हर विभाजक ने पहले वाले से अपने को पुरोगामी बताने के लिए कुछ पूजा पद्धतियाँ बदलीं और कुछ आचार-विचार और नई धर्म-ध्वजा फहरा दी।